钦定古今图书集成/明伦汇编/氏族典/第187卷 > 萧景
## 钦定古今图书集成/明伦汇编/氏族典/第187卷 > 萧景

按《梁书萧景传》，“景字子昭，高祖从父弟也。八岁居丧，
以毁闻。既长，好学，才辩能断。齐建武中，除晋安王国
左常侍，迁永宁令，政为百城最。还为骠骑行参军。永
元二年，以长沙宣武王懿勋，除步兵校尉。是冬，宣武
王遇害，景亦逃难。高祖义师至，以景为宁朔将军，行
南兖州军事。中兴二年，迁督南兖州诸军事、辅国将”
军、监南兖州。高祖践阼，封吴平县侯，仍为使持节、都
督北兖徐青冀四州诸军事、冠军将军、南兖州刺史。
景居州清恪，有威裁，明解吏职，文案无壅，下不敢欺，
吏人畏敬如神。天监四年，王师北伐，景帅众出淮阳，
进屠宿豫。丁母忧，诏起摄职。五年，班师，除太子右卫
率，迁辅国将军、卫尉卿。七年，迁左骁骑将军。寻出为
使持节、督雍梁、南北秦郢州之竟陵司州之随郡诸
军事、信武将军、宁蛮校尉、雍州刺史。景到州，修营城
垒，申警边备，理辞讼，劝农桑，州内清肃。十一年，征右
卫将军，领石头戍军事。十二年，复为使持节、督南北
兖、北徐、青、冀五州诸军事、信威将军、南兖州刺史。十
三年，征为领军将军，直殿省，知十州损益事。景为人
雅有风力，长于辞令，其在朝廷，为众所瞻仰。十五年，
加侍中。十七年，以安右将军监扬州，在州尢称明断。
十八年，累表陈解，高祖未之许。明年，出为使持节、散
骑常侍、都督郢司霍三州诸军事、安西将军、郢州刺
史，复有能名。普通四年，卒于州，时年四十七。诏赠侍
中、中抚军、开府仪同三司，谥曰“忠”，子励嗣。